stanford-oval/wikipedia huggingface dataset:
Iron Crown Enterprises

| Iron Crown Enterprises Ltd>  |
| --- | --- |
Perustettu:  1980
Toimiala:  rooli-, lauta-, miniatyyri- ja keräilykorttipelit
Kotisivu:  ironcrown.co.uk
Infobox OKVirheellinen NIMI-arvo: 
Iron Crown Enterprises tai ICE on yhdysvaltalainen roolipelien, lautapelien, miniatyyripelien ja keräilykorttipelien julkaisija. Sen tunnetuimmat julkaisut ovat Roolimestari-roolipeli (engl. Rolemaster) ja samoihin sääntöihin perustuva Keski-Maa roolipeli (engl. Middle Earth Role Playing, MERP), jotka molemmat on osittain julkaistu suomeksi.
Historia

Iron Crown Enterprises sai alkunsa 1980, kun Virginian yliopistossa opiskelleet Pete Fenlon, S. Coleman Charlton ja Kurt Fischer päättivät julkaista J.R.R. Tolkienin Keski-maahan sijoittuneen Advanced Dungeons & Dragons-kampanjansa lisäsäännöt kaupallisesti. Muita varhaisen ICE:n työntekijöitä olivat Richard H. Britton, Terry K. Mathor, Bruce Shelley, Bruce Neidlinger, Heike Kubasch ja Olivia Johnston. Alkuun yrityksessä oli vain muutama kokoaikainen työntekijä, ja se pyöri paljolti vapaaehtoistyön varalla. ICE julkaisi nopeaan tahtiin kolme tuotetta: Arms Law (1980), The Iron Wind (1980) ja Manassas (1981). Arms Law oli Rolemaster-pelin ensimmäinen osa, vaikka se oli aluksi tarkoitettu AD&D:n vaihtoehtoiseksi taistelujärjestelmäksi. The Iron Wind oli fantastiselle saarelle sijoittuva kampanjaseikkailu, ja Manassas oli Yhdysvaltain sisällissotaan ja ensimmäiseen Bull Runin taisteluun perustuva sotapeli.
ICE julkaisi Arms Law'n jälkeen joukon sääntökirjoja (Spell Law ja Character Law 1982, ja Campaign Law 1984), jotka yhdistettiin Rolemaster-peliksi. Yhdessä sääntöjen kanssa ICE alkoi julkaista myös seikkailuja ja kampanjamateriaalia.
Historia > Middle-Earth Role Playing ja laajentuminen

Koska Rolemaster oli lähtenyt Keski-maahan sijoittuneesta roolipelikampanjasta, ICE kääntyi Tolkien Enterprises -yhtiön puoleen saadakseen lisenssin roolipelien julkaisemiseen kirjoihin Hobitti eli sinne ja takaisin ja Taru Sormusten Herrasta perustuen. ICE sai lisenssin, koska kukaan ei ollut aiemmin halunnut sellaista. Yhtiö julkaisi 1982 yleiskäyttöisen lähdekirjan A Campaign and Adventure Guidebook for Middle-Earth. Tätä seurasi joukko Keski-maan eri alueita käsitteleviä lähdekirjoja, ja vuonna 1984 Middle-Earth Role Playing eli MERP. Se käytti Rolemasterin sääntöjä mutta hieman yksinkertaistettuna. Peli oli menestys, joidenkin arvioiden mukaan TSR:n Dungeons & Dragonsin jälkeen toiseksi suosituin roolipeli tuohon aikaan, ja siihen julkaistiin lukuisia lähdekirjoja ja seikkailuja.
MERP:in rinnalla ICE julkaisi muun muassa Rolemasteria varten suunnitellun fantasiamaailman Shadow World, sekä Rolemasterin scifi-version Space Master (1985), samaan maailmaan sijoittuneen avaruustaistelupelin Silent Death (1990) ja cyberpunk-pelin Cyberspace (1989). 1980-luvun lopulla ICE alkoi julkaista yhdelle pelaajalle tarkoitettuja seikkailukirjoja kolmessa sarjassa: Tolkien Quest (myöhemmin Middle-earth Quest 1985-), Sherlock Holmes Solo Mysteries (1987-) ja Narnia Solo Games (1988-). Kirjat olivat menestys, varsinkin Sherlok Holmes-sarja, mutta Middle-earth- ja Narnia-sarjojen lisensointiongelmat ja niistä johtuneet oikeudenkäynnit saattoivat ICE:n konkurssin partaalle, ja kun sovinto oli saavutettu, soolopelien markkinat olivat alkaneet supistua.
Historia > Keräilykorttipelit ja romahdus

Keräilykorttipelien noustessa 1990-luvulla ICE julkaisi Keski-maahan sijoittuvan Middle-earth Collectible Card Game-pelin (1995-) ja Warlords-keräilykorttipelin (1997). Keräilykorttipelien suosio auttoi ICE:m pääsemään yli aiemmista veloistaan, mutta CCG-kupla puhkesi vuonna 1996, ja vuonna 1997 ICE joutui taloudellisiin vaikeuksiin sen jälleenmyyjien verkoston supistuessa voimakkaasti. Lähes 70 % ICE:n pelien jälleenmyyjistä joko päätyi konkurssiin tai lopetti toimintansa. ICE sinnitteli vielä muutamia vuosia, kunnes vuonna 2000 se päätyi Chapter 7-konkurssiin. Konkurssin yhteydessä ICE menetti Keski-maa -lisenssinsä, mikä oli MERP:in ja Middle-earch CCG:n loppu.
Historia > Myöhemmät vaiheet

Vuonna 2001 Aurigas Aldebaron LLLC osti ICE:n konkurssipesän, ja lisensoivat sen nimen ja immateriaaliomaisuuden Mjolnir LLC:lle vuoteen 2011 asti. 2004 Mjolnir julkaisi Rolemasteriin perustuvan mutta yksinkertaistetumman High Adventure Role Playing -pelin (HARP), josta tehtiin myöhemmin myös scifi-versio HARP SF. 2011 tammikuussa ICE:n oikeudet siirtyivät Guild Companion Publications Ltd:lle. Vuonna 2016 Aurigas Aldebaron sulautui yhteen GCP:n kanssa, ja seuraavana vuonna Guild Companion Publications muutti nimensä Iron Crown Enterprises Ltd:ksi. Se jatkaa edelleen toimintaansa ja materiaalin julkaisua Rolemasteriin ja HARP:iin.
Chloe Bennet

| Chloe Bennet |
| --- | --- |
 Chloe Bennet WonderConissa vuonna 2018.
Henkilötiedot
Syntynyt: 18. huhtikuuta 1992 (ikä 32) Chicago, Illinois, Yhdysvallat
Ammatti:  näyttelijä, laulaja
Näyttelijä
Aktiivisena:  2010–
Merkittävät roolit:  Daisy ”Skye” Johnson (S.H.I.E.L.D. Agentit)
Aiheesta muualla
IMDb 
Chloe Bennet (s. 18. huhtikuuta 1992 Chicago), syntymänimeltään Chloe Wang, on yhdysvaltalainen näyttelijä ja entinen laulaja. Hänet tunnetaan roolistaan Daisy Johnsonina (aiemmalta nimeltään Skye) televisiosarjassa S.H.I.E.L.D. Agentit (2013–2020).
Elämäkerta

Chloe Wang kasvoi Chicagossa kuuden veljen rinnalla. Hänen isänsä on kotoisin Kiinasta ja työskentelee pankkialalla, äiti on yhdysvaltalainen lääkäri. Jo nuorena hän oli innostunut esiintymisestä, otti laulutunteja ja harjoitteli improvisaatiota Second Cityn nuorisoteatterissa. High schoolin toisen luokan jälkeen hän lähti 15-vuotiaana Kiinaan tavoittelemaan poplaulajan uraa – levy-yhtiön tavoitteena oli päästä Kiinan-markkinoille kiinalaistaustaisen yhdysvaltalaislaulajan avulla. Hän asui Shanghaissa isoäitinsä luona opiskellen mandariinikiinaa ja tanssimista.
Chloe Wangin debyyttisingle ”Uh Oh” julkaistiin sekä englanniksi että kiinaksi, mutta runsaan puolentoista vuoden jälkeen hän päätti palata Kiinasta takaisin Yhdysvaltoihin. Hän teki Los Angelesissa sopimuksen näyttelijöitä välittävän CAA-agenttitoimiston kanssa ja alkoi käydä roolitustilaisuuksissa.
Alkuperäisen nimensä sijaan hän päätyi ottamaan käyttöön nimen Chloe Bennet – Bennet on hänen isänsä etunimi. Nimenvaihdon syyksi Chloe on kertonut Hollywoodin suhtautumisen amerikanaasialaisia kohtaan. Pian sen jälkeen hän sai ensimmäisen isomman roolinsa Nashville-televisiosarjasta.
Joulukuussa 2012 Bennet valittiin yhteen pääosista Marvelin ja ABC:n televisiosarjassa S.H.I.E.L.D. Agentit. Bennetin roolihenkilö Skye on ”haktivisti”, joka liittyy uutena tulokkaana Phil Coulsonin johtamaan S.H.I.E.L.D.-tiimiin. Skyen tausta on sarjan alussa mysteeri, kunnes toisella tuotantokaudella hänen syntymänimekseen paljastui Daisy Johnson. Sarjaa alettiin esittää Yhdysvalloissa syksyllä 2013. Bennet haki alun perin Jemma Simmonsin rooliin, johon kuitenkin valittiin Elizabeth Henstridge.
Bennet oli yhden päähahmon äänenä Powerpuff Girls -sarjan pilottijaksossa, mutta vetäytyi roolista aikataulusyiden johdosta kun pilottijakso oli tehtävä uudestaan.
Filmografia > Elokuvat

| Elokuvat> Vuosi | Elokuvat> Suomenkielinen nimi | Elokuvat> Alkuperäinen nimi | Elokuvat> Rooli | Elokuvat> Huom. |
| --- | --- | --- | --- | --- |
| 2014 | Nostradamus | Nostradamus | Lane Fisher | Lyhytelokuva |
| 2015 | Helinä-keiju ja Mikä-mikä-hirviön arvoitus | Tinker Bell and the Legend of the NeverBeast | Chase | äänirooli |
| 2018 | Valley Girl | Valley Girl | Karen |  |
| 2018 | Marvel Rising: Secret Warriors | Marvel Rising: Secret Warriors | Daisy Johnson / Quake | äänirooli |
| 2019 | Jeti | Abominable | Yi | äänirooli |
Filmografia > Televisiosarjat

| Televisiosarjat> Vuosi | Televisiosarjat> Suomenkielinen nimi | Televisiosarjat> Alkuperäinen nimi | Televisiosarjat> Rooli | Televisiosarjat> Huom. |
| --- | --- | --- | --- | --- |
| 2012 | Intercept | Intercept | Tess | Televisioelokuva |
| 2012–2013 | Nashville | Nashville | Hailey | 7 jaksoa |
| 2013–2020 | S.H.I.E.L.D. Agentit | Agents of S.H.I.E.L.D. | Daisy ”Skye” Johnson / Quake | Päärooli |
| 2014 | The Birthday Boys | The Birthday Boys | Verna | Jakso: "Love Date Hump" |
| 2015 | Jake ja Mikä-Mikä-Maan merirosvot | Jake and the Never Land Pirates | Swifty | äänirooli, jakso: "Flight of the Feathers/Captain Hookity Hook" |
Diskografia > Singlet

Uh Oh – 3.18 (englanninkielinen versio) (2011)
Uh Oh – 3.18 (kiinankielinen versio) (2011)
Every Day in Between – 3.01  (2011)
Aiheesta muualla

Kuvia tai muita tiedostoja aiheesta Chloe Bennet Wikimedia Commonsissa
Chloe Bennet Internet Movie Databasessa. (englanniksi)
| Auktoriteettitunnisteet  |
| --- | --- |
Kansainväliset:  VIAF  WorldCat 
Kansalliset:  Saksa  Yhdysvallat 
Taiteenala:  MusicBrainz 2 
Henkilöt:  Deutsche Synchronkartei
Nueva Germania

| Nueva Germania |
| --- | --- |
 Nueva Germania
 Koordinaatit: 23°54′41″S, 56°41′57″W 
Valtio:  Paraguay
Departementti:  San Pedro
Väkiluku (2022):  5 690
Infobox OKVirheellinen NIMI-arvo: 
Nueva Germania on pikkukaupunki Paraguayn San Pedron departementissa. Se on saanut alkunsa Bernhard Försterin johtamien saksalaisten siirtolaisten siirtokuntana vuonna 1887. Alkuperäisenä ajatuksena oli perustaa arjalainen utopia, mutta hanke päätyi lopulta taloudellisiin vaikeuksiin ja Försterin itsemurhaan. Paikalle jäi tästä huolimatta joitakin siirtolaisia, jotka ovat saneet elantonsa esimerkiksi mateepuuta viljelemällä. Vuonna 2022 Nueva Germanian asukasluku oli 5 690.
Maantiede

Nueva Germania sijaitsee Paraguayn San Pedron departementissa.
Historia

Bernhard Försterin johtama joukko saksalaisia siirtolaisia perustivat Nueva Germanian elokuussa 1887. Förster oli antisemiitti ja hänen ideanaan oli perustaa arjalainen utopia, joka toimisi kommuunin tavoin. Förster tunnetiin myös filosofi Friedrich Nietzschen siskon Elizabeth Nietzschen aviomiehenä. Nueva Germaniaa perustettaessa tutkittiin aikaisempaa saksalaista siirtokuntaa alueella San Bernardinossa. Paraguayn hallinto antoi uudelle hankkeelle 22 500 hehtaaria maata. Förster johti siirtokuntaa hulppeasta asunnostaan, joka tunnettiin nimellä Försterhof. Hanketta ja Försteriä alettiin nopeasti syyttämään korruptiosta ja epäpätevyydestä. Hän ajautui velkoihin ja teki itsemurhan San Bernardinossa vuonna 1889. Försterin vaimo ja suuri osa alkuperäisistä siirtolaisista palasivat Saksaan vuonna 1893.
Vaikka suurin osa siirtolaisista oli lähtenyt, paikalle oli jäänyt vielä joitakin saksalaisia. Heidän siirtokuntansa alkoi kehittyä 1900-luvulla, kun he olivat alkaneet viljellä mateepuuta. Siitä valmistettava mate on suosittu juoma, jota ennen puun viljelyä saatiin lähinnä luonnosta keräämällä. Paikalle saapui myös kokonaan uusia saksalaisia siirtolaisia, joiden maahanmuuttoa kannustettiin etenkin Alfredo Stroessnerin valtakaudella toisen maailmansodan jälkeen. Laajassa mittakaavassa siirtokunta jäi kuitenkin köyhemmäksi, kuin esimerkiksi eurooppalaisten siirtolaisten myöhemmin perustamat vastaavanlaiset maataloussiirtokunnat.
Väestö

Nueva Germanian asukasluku oli Paraguayn vuoden 2022 väestönlaskennan mukaan 5 690. Monilla paikallisilla on edelleen esimerkiksi saksalaisia sukunimiä, mutta he ovat muuten sulautuneet pitkälti paikalliseen yhteiskuntaan. Jotkut puhuvat edelleen kotonaan saksaa, jonka lisäksi paikalla puhutaan maan virallisia kieliä eli espanjaa ja guarania.
Nueva Germanian maat.
"Försterhof".
Ransom E. Olds

| Ransom Eli Olds |
| --- | --- |
 Random E. Oldsin muotokuva vuodelta 1920.
Henkilötiedot
Syntynyt: 3. kesäkuuta 1864 Geneva, Ohio, Yhdysvallat
Kuollut: 26. elokuuta 1950 (86 vuotta) Lansing, Michigan, Yhdysvallat
Kansalaisuus:  Yhdysvallat
Ammatti:  liikemies, keksijä
Vanhemmat:  Pliny Fiske Olds ja Sarah Olds
Puoliso:  Metta Ursula Woodward
Lapset:  yksi poika ja kolme tytärtä
Muut tiedot
Aktiivisena:  1886–1925
Koulutus: Lansing Business College
Merkittävät teokset: Oldsmobile REO
Tyyli:  liiketoiminta, autoala
Järjestö:  Republikaani (puolue)
Ransom Eli Olds (3. kesäkuuta 1864 Geneva, Ohio – 26. elokuuta 1950 Lansing, Michigan) oli yhdysvaltalainen liikemies, keksijä ja autoteollisuuden edelläkävijä, joka perusti Oldsmobilen ja REO Motor Car Companyn, sekä loi yhden ensimmäisistä massatuotannossa olleista autoista.
Oldsilla on ollut suuri vaikutus autoteollisuuteen. Olds keksi vuonna 1915 maailman ensimmäisen bensiinikäyttöisen ruohonleikkurin. Hän on lisäksi vaikuttanut suuresti Lansingin kaupungin teollisuuteen ja perustanut Floridassa sijaitsevan Oldsmarin kaupungin. Oldsia kiinnosti myös autokilpailut joihinka hän joskus osallistui. Lisäksi Olds on vaikuttanut republikaanina politiikassa Michiganissa.
Elämäkerta > Lapsuus ja nuoruus

Ransom E. Olds syntyi vuonna 1864 Genevan kaupungissa, lähellä Clevelandin kaupunkia, Ohiossa. Olds oli perheen kolmesta lapsesta nuorin. Hänen isänsä Pliny Olds oli ammatiltaan seppä. Isä kannusti Ransomia nuoresta asti puuhailemaan koneiden parissa, ja hänestä tulikin jo nuorena taitava mekaanikko.
Oldsin perhe asui Genevassa, kunnes he muuttivat Lansingiin Michiganiin Ransomin ollessa teini-ikäinen. Siellä hänen isänsä avasi myymälän nimeltään ”PF Olds and Son”. Ransomin veli omisti siitä aluksi puolet. Ransom työskenteli aluksi myös itse myymälässä, mutta osti sen myöhemmin itselleen.
Elämäkerta > Työura teollisuudessa

Olds rakensi kolmipyöräisen höyryvaunun vuonna 1887. Vuotta aikaisemmin Olds oli kokeillut höyrykäyttöistä moottoria, ja saanut ensimmäisen patentin bensiinikäyttöiselle autolle. Hän perusti sen valmistamista varten Olds Motor Vehicle Companyn vuonna 1897. Olds myi yrityksen vuonna 1899 kupari- ja puutavaramagnaatti Samuel L. Smithille, ja yrityksen uudeksi nimeksi tuli Olds Motor Vehicle Company. Kaupan jälkeen yritys siirrettiin Lansingista Detroitiin, mutta Olds jatkoi yrityksen toimitusjohtajana.
Olds suunnitteli vuonna 1901 Curved Dash Oldsmobilen, josta tuli ensimmäinen Yhdysvalloissa kaupallisesti menestynyt auto. Auto maksoi 650 dollaria. Olds Motor Worksin tehdas paloi saman vuoden maaliskuussa täysin. Vain yksi malli, Curved Dash Oldsmobile, säilyi tulipalosta vaurioitta. Olds kärsi tehtaan palon jälkeen stressistä ja muista terveysongelmista.
Vuoteen 1901 mennessä Olds oli rakentanut 11 prototyyppiajoneuvoa. Hän rakensi höyryllä, sähköllä ja bensalla toimivia autoja. Olds käytti ensimmäisenä kokoonpanolinjaa autoteollisuudessa. Se nopeutti autojen valmistusta, sillä vuonna 1901 Olds valmisti 425 autoa ja seuraavana vuonna jo 2 500 autoa. Henry Ford kehitti ajatusta edelleen ja loi ensimmäisen liikkuvan kokoonpanolinjan.
Olds kertoi vuonna 1903 Detroitin auto- ja urheilijanäyttelyssä, että auto ei ollut enää ylellisyys, vaan kaikkien saatavissa oleva apuväline. Olds jätti Oldsmobilen vuonna 1904 ja jatkoi perustamansa REO Motors Companyn johdossa. Samuel L. Smithin poika Frederic L. Smith myi Olds Motor Vehicle Companyn General Motorsille vuonna 1908.
Olds sai 1934 patentin keksimälleen dieselmoottorille. Hän on ainoa yhdysvaltalainen henkilö, joka valmisti ja myi ainakin yhden höyryllä, sähköllä ja bensalla toimivan auton. Olds keksi vuonna 1915 maailman ensimmäisen bensiinikäyttöisen ruohonleikkurin ja sai siihen seuraavana vuonna patentin. Olds perusti vuonna 1917 Tractor Co -yrityksen, joka valmisti puutarhatraktoreita.
Elämäkerta > Kaupunki hankkeet > Lansingin kaupunki

Olds vaikutti merkittävästi perustamansa Olds Motor Vehicle Companyn kanssa Lansingin kaupungin kehitykseen. Vuonna 1906 Olds oli mukana perustamassa Lansingiin kahta pankkia, jotka olivat Capital National Bank (myöhemmin Lansing National Bank) ja Michigan National Bank. Olds perusti Lansingiin myös muita yrityksiä.
Olds oli vuonna 1931 valmistuneen 25-kerroksisen Olds Towerin päärahoittaja. Se oli valmistuessaan Lansingin korkein toimistorakennus. Rakennuksen nimi on nykyään Boji Tower.
Elämäkerta > Kaupunki hankkeet > Oldsmarin kaupunki

Olds myi vuonna 1916 suuret kiinteistöomistukset ostaakseen 37 547 eekkeriä (152 neliökilometriä) maata Tampa Bayn pohjoispuolelta Floridasta ja kehitti alueesta nykyisen Oldsmarin kaupungin. Olds haaveili asukasystävällisestä 100 000 asukkaan kaupungista, jossa kaikki tärkeimmät palvelut olisi muutaman minuutin päässä kotiovesta. Oldsin aikoi rakennuttaa kaupunkiin golfkentän ja luksushotellin, mutta suunnitelmat eivät koskaan toteutuneet. Olds porautti Oldsmariin myös öljylähteen, mutta se ei koskaan tuottanut merkittävästi öljyä.
Kaupungin nimi oli alkujaan R. E. Olds-on-the-Bay, mutta se muutettiin pian Oldsmariksi. Olds sijoitti kaupunkiin yhteensä noin 4,5 miljoonaa dollaria, mutta vetäytyi hankkeesta vuonna 1923, jolloin kaupungissa asui vai 200 henkilöä. Hän vaihtoi Oldsmarista omistamansa maa-alueet Clearwaterissa Floridassa sijaitsevaan Fort Harrison -hotelliin.
Elämäkerta > Viimeiset vuodet ja kuolema

Olds jäi eläkkeelle vuonna 1925. Hän sairasteli ennen kuolemaansa ja oli koomassa kuolinviikolla. Olds kuoli 86-vuotiaana kodissaan 26. elokuuta 1950 noin kolmelta iltapäivällä. Kuolinsyyksi kerrottiin vanhuuden aiheuttamat komplikaatiot.. Hänen vaimonsa Metta Ursula Woodward kuoli kolme viikkoa miehensä kuoleman jälkeen.
Elämäkerta > Kuoleman jälkeen

Oldsia on kutsuttu tekojensa vuoksi suureksi opettajaksi, jolla oli halua jakaa teknologiansa ja ajatuksiansa. Hänen keksinnöillään ja vaikutusvallallaan oli suuri vaikutus autoalaan ja sen kehitykseen.
Vuonna 1992 Oldsin perheen mausoleumi joutui ilkivallan kohteeksi ja sen jäännökset varastettiin.
Yksityiselämä > Perhe

Olds oli naimisissa Metta Ursula Woodwardin kanssa. He avioituivat Oldsin ollessa Lansingissa 5. kesäkuuta 1889. Heillä oli yksi poika ja kolme tytärtä. Lapset olivat Gladys Olds, Bernice Olds, Mildred Olds ja Ralph E. Olds. Gladys Olds eli 89-vuotiaaksi, mutta Bernice, Mildred ja Ralph kuolivat pian syntymänsä jälkeen.
Yksityiselämä > Asuinpaikka

Olds rakennutti itselleen vuonna 1904 Lansingiin Michiganiin tiilistä ja kivistä valmistetun hienostuneen 1900-luvun alun tyylisen kartanon, jonka suunnitteli Darius Moon. Kartano purettiin vuonna 1966.
Autokilpailut

Olds oli mukana varhaisessa autokilpailussa, ja hän ajoi vuonna 1902 itse Daytona Beachista Ormond Beachiin todistaakseen autojen kyvykkyyden. Hän ajoi Pirate Beach Raceria, joka oli käytännössä riisuttu versio Curved Dash Oldsmobile. Varhaiset autoharrastajat etsivät aktiivisesti kovapintaisia alustoja, joilla he voisivat kokeilla autojaan. Ormond Beachista tuli 1900-luvun alussa suosittu kohde, koska siellä oli sopivaa kovaksi tiivistynyttä hiekkaa. Ensimmäinen aika-ajo järjestettiin 26. maaliskuuta 1903, ja siihen osallistui kaksi kuskia. Alexander Winton voitti sekunnin viidesosalla H. T. Thomasin, joka ajoi Oldsin Pirate Beach Raceria.
Politiikka

Olds vaikutti republikaanina Michiganissa ja toimi Michiganin 6. piirin edustajana vuoden 1908 republikaanien kansalliskokouksessa.
Kunnianosoitukset

Olds valittiin Automotive Hall of Fameen vuonna 1946 ja Logistics Hall of Fameen vuonna 2016.
Kirjallisuutta

Berger, Michael L.: The Automobile in American History and Culture: A Reference Guide.  Bloomsbury Academic, 30.7.2001.  ISBN 978-0-313-24558-9  Teoksen verkkoversio. (englanniksi)
Domm, Robert: Michigan Yesterday & Today.  Voyageur Press, 1.10.2009.  ISBN 978-0-7603-3385-3  Teoksen verkkoversio. (englanniksi)
Dunbar, Willis F. & May, George S.: Michigan: A History of the Wolverine State.  Wm. B. Eerdmans Publishing, 5.9.1995.  ISBN 978-0-8028-7055-1  Teoksen verkkoversio. (englanniksi)
Earley, Helen Jones & Walkinshaw, James R.: Setting the Pace –Oldsmobile's first 100 Years. PRD –Oldsmobil Division of General Motors Corporation.  Public Relations Department, Oldsmobile Division, General Motors, 1996.  ISBN 0-7853-1958-1  Teoksen verkkoversio. (englanniksi)
Wilmjakob, Herlyn: PPS Automobilindustrie.  Hanser, 2012.  ISBN 978-3-446-41370-2  Teoksen verkkoversio. (saksaksi)
Aiheesta muualla

Kuvia tai muita tiedostoja aiheesta Ransom E. Olds Wikimedia Commonsissa
Re Olds Museo (englanniksi)
Kuvia Oldssin kartanosta (englanniksi)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Israel  Yhdysvallat 
Muut:  SNAC 
Olds noin vuonna 1901.
Vuonna 1902 valmistunut Curved Dash Oldsmobile.
Oldsista kertova kyltti Lansingissa vuonna 2014.
Oldsin vuonna 1966 purettu kartano.
Olds yksipaikkaisella ”Olds Pirate” -autolla vuonna 1896 tai 1897.
Navaronen haukat

| Navaronen haukat> Force 10 from Navarone.Alkuperäisteos |
| --- | --- |
Kirjailija:  Alistair MacLean
Kieli:  englanti
Genre:  sota
Julkaistu:  1968
Suomennos
Suomentaja:  Timo Martin
Kustantaja:  WS
Julkaistu:  1968
Sivumäärä:  265

Edeltävä:  Navaronen tykit
Löydä lisää kirjojaKirjallisuuden teemasivulta
Navaronen haukat (engl. Force 10 from Navarone) on Alistair MacLeanin kirjoittama romaani vuodelta 1968. Se on jatkoa romaanille Navaronen tykit, ja se sijoittuu toisen maailmansodan aikaiseen Jugoslaviaan.
Guy Hamilton ohjasi kirjan pohjalta samannimisen elokuvan vuonna 1978.
Andre Geim

| Andre Geim> Андрей Константинович Гейм |
| --- | --- |

Henkilötiedot
Koko nimi:  Андрей Константинович Гейм
Syntynyt: 21. lokakuuta 1958 (ikä 66) Sotši, Neuvostoliitto
Koulutus ja ura
Tutkinnot:  Moskovan fysiikan ja teknologian instituutti
Instituutti:  Nijmegenin Radboud-yliopisto Manchesterin yliopisto
Opettaja:  -
Oppilaat:  Konstantin Novoselov
Tutkimusalue:  Kiinteän olomuodon fysiikka ja nanoteknologia
Tunnetut työt:  grafeenin löytö
Palkinnot:   Nobelin fysiikanpalkinto (2010) Hughes-mitali (2010) Ig Nobel (2000) Copley-mitali 2014
Andre Geim (ven. Андрей Константинович Гейм, Andrei Konstantinovitš Geim, s. 21. lokakuuta 1958) on venäläis-alankomaalainen fyysikko. Hän löysi grafeenin yhdessä Konstantin Novoselovin kanssa vuonna 2004. Geim ja Novoselov palkittiin grafeenitutkimuksestaan Nobelin fysiikanpalkinnolla lokakuussa 2010. Geim sai grafeenitutkimuksesta myös Hughes-mitalin samana vuonna.
Geim opiskeli Moskovan fysiikan ja teknologian instituutissa ja valmistui tohtoriksi Venäjän tiedeakatemian Kiinteän aineen fysiikan instituutista 1987. Hän työskenteli post-doc-tutkijana Englannissa ja Tanskassa ja sai apulaisprofessuurin ensin Alankomaista 1994 ja sitten professuurin Manchesterista 2001. Geim on Alankomaiden kansalainen. Sukutaustaltaan hän on Volgan saksalainen.
Geim palkittiin Ig Nobelilla tutkimuksistaan diamagneettisen resonanssin parissa vuonna 2000. Tuolloin palkinto myönnettiin tutkimuksesta, kuinka sammakon saa leijumaan magneettikentässä.